道士王元之以詩爲贈多見哀勉因以古詩爲答
作者：王令
朝代：宋

paragraphs: 利劍不刺鼠，大釣不聯鮞。
天昏白日沉，劍决浮雲披。
地蕩海水揺，釣引九鯨縻。
固其用不常，安得易用爲。
當其未效間，是亦鉛與鈹。
吾非小丈夫，胸中少翹奇。
少年嗜勇黠，跨壓百雄低。
兩眼皆豚羊，一腹千熊羆。
使氣睨羣輩，問今當我誰。
四海有守兵，謂予皆恥之。
左手將醢戎，右手期鋤夷。
書足記姓名，劍亦棄不治。
不願當世是，不羞羣曹嗤。
曰富貴在我，又何有年時。
塊視勒山功，芥拾封侯龜。
一日忽自悟，吾豈虔强兒。
舊聞有六經，條理兩可師。
無不至聖人，有學中自隳。
勿遂謂不及，吾由未嘗追。
好勇不好道，吾將自誅非。
浩乎如有失，茫乎其若思。
望乎如未獲，專乎如有期。
夜或不記寢，晝或忘其饑。
不以懦自卻，不以庸自卑。
樹而不可拔，山而不可移。
拒之不使雜，磨之不容疵。
孰爲古之聖，孰爲今之推。
孰遠不可到，孰髙不可訾。
置易攻其難，力險肆自夷。
上自太古先，跂軒而望羲。
下至三代来，堯舜禹湯姬。
周公汲汲勞，仲尼皇皇疲。
軻况比踵游，雄愈磨肩馳。
或示我使響，或導我使隨。
或鑿我未開，或完我已虧。
或退而我引，或墜而我提。
或輔而我夹，或顛而我支。
或砭我贅疣，或膏我瘡痍。
浴我抆我垢，醖我釀我醨。
計昔以較今，悞是而恨迷。
固知於聖賢，實辱再造私。
道遠致力多，功大收效遲。
今而所存者，財一毛於皮。
苟曰成不成，我有罪未知。
如夫用不用，敢繫天爲辭。
若寒餒貧賤，此於我何居。
若誇毁譽訾，此其如予奚。
王君異學者，見我加嗟咨。
叙其念惜心，投以弔勉詩。
語愛則然爾，燭理似或遺。
輙自訟由来，强答非所宜。